陶安
九日登高翠微亭分韵得满字
山川甚雄丽，积雨为磨浣。
天开秋气清，游娱共萧散。
石径接巉岩，兴到行不懒。
微霜护新晴，杲日送余暖。
层岭蹑高寒，境胜世所罕。
苍茫四无极，自恨目力短。
危亭基藓残，麋鹿荒町疃。
居然龙虎势，城郭在平坦。
崇阿吊离宫，老木荫僧馆。
松云引徐步，兰露入清盥。
况当重九节，野菊相留款。
宾朋笑语间，文理谢雕纂。
好风袭尊俎，幽鸟哢丝管。
人生光景速，每恨乐事缓。
嘉会幸一逢，何辞累觞满。